PWCรุกพม่าเปิดสาขาที่9 ลูกค้าเยอะดี
PwC ปักธง “พม่า” เปิดสาขาแห่งที่ 9 ในเอเชียตะวันออกเฉียงใต้ เห็นเงินลงทุนไหลบ่า
8 พ.ย. 2555

PwC ปักธง “พม่า” เปิดสาขาแห่งที่ 9 ในเอเชียตะวันออกเฉียงใต้ เห็นเงินลงทุนไหลบ่า
นายศิระ อินทรกำธรชัย ประธานกรรมการบริหาร ไพร้ซวอเตอร์เฮาส์ คูเปอร์ส ประเทศไทย หรือ PwC เปิดเผยว่า เมื่อวันที่ 6 พ.ย.ที่ผ่านมา นาย โยว อูน จิน ประธานกรรมการ บริหาร PwC สิงคโปร์ ได้เป็นประธานในการเปิดสาขาใหม่ ณ นครย่างกุ้ง สาธารณรัฐพม่า อย่างเป็นทางการ นับเป็นประเทศที่ 9 ในภูมิภาคเอเชียตะวันออกเฉียงใต้
“การเปิดให้บริการของ PwC ในพม่าครั้งนี้ ถือเป็นสิ่งสะท้อนให้เห็นถึงความเชื่อมั่นในการปฏิรูปของประเทศ” นาย โยว อูน จิน กล่าว
พม่าถือเป็นประเทศที่มีศักยภาพในการเติบโตทางเศรษฐกิจสูง โดยมีภูมิประเทศที่ตั้งอยู่ในเขตยุทธศาสตร์ ระหว่างประเทศจีน อินเดีย และประเทศอื่นๆ ในเอเชียตะวันออกเฉียงใต้ พม่ามีประชากรกว่า 65 ล้านคน เต็มไปด้วยคนรุ่นใหม่ที่มีการศึกษา นอกจากนี้ยังมีทรัพยากรธรรมชาติที่อุดมสมบูรณ์
นายศิระ กล่าวว่า ตั้งแต่เริ่มมีสัญญาณของการเปิดประเทศเมื่อต้นปีที่ผ่านมา มีบริษัททั้งในเอเชียและฝั่งตะวันตกต่างให้ความสนใจในการเข้ามาลงทุนในพม่าเพิ่มมากขึ้น ซึ่งคาดว่าแนวโน้มการลงทุนทางตรง (FDI) ของประเทศจะยิ่งเพิ่มสูงขึ้นในอนาคต
ทั้งนี้ PwC ประเทศพม่า จะเปิดให้บริการทางด้านการตรวจสอบบัญชี บริการให้คำปรึกษาทางด้านภาษี และบริการให้คำปรึกษาทางธุรกิจ เพื่อสนับสนุนบริษัทท้องถิ่นขนาดใหญ่ที่ต้องการขยายธุรกิจรวมทั้งการลงทุนจากบริษัทข้ามชาติในพม่า โดยเป้าหมายในช่วงแรกจะมุ่งเน้นไปที่การเปิดตลาด การควบรวมกิจการ การวางโครงสร้างพื้นฐาน และการปฏิรูปทางธุรกิจต่างๆ ในพม่า